მეგი ჰასანი

მარგარეტ კოლდეულ ჰასანი (დაბადებით – ვუდი; დ. 28 თებერვალი, 1958; ) — ამერიკელი პოლიტიკოსი, უმცროსი სენატორი ნიუ ჰემფშირის შტატიდან. აშშ-ის დემოკრატიული პარტიის წევრი. სენატში აირჩიეს 2016 წელს. იქამდე, 2013-17 წლებში იკავებდა ნიუ ჰემფშირის გუბერნატორის თანამდებობას.

დაიბადა ქალაქ ბოსტონში, მასაჩუსეტსის შტატი. დამთავრებული აქვს ბრაუნის უნივერსიტეტი და ჩრდილოაღმოსავლეთ უნივერსიტეტის იურიდიული ფაკულტეტი, ჩრდილოაღმოსავლეთ უნივერსიტეტშივე მიიღო სამართლის დოქტორის ხარისხი. 1985 წელს უმაღლესი განათლების მიღების დასრულების შემდეგ, მუშაობდა ბოსტონში, ჯანდაცვის სფეროში.

2002 წელს ჰასანმა იყარა კენჭი ნიუ ჰემფშირის შტატის სენატში, თუმცა დამარცხდა მოქმედ სენატორთან, რესპუბლიკელ რასელ პრესკოტთან. 2004 წელს მასვე დაუპირისპირდა და ამჯერად გაიმარჯვა. ჰასანი მთლიანობაში სამჯერ გადაირჩიეს ამ პოსტზე – იგი ნიუ-ჰემფშირის 23-ე ოლქს 2005 წლის იანვრიდან 2010 წლის დეკემბრამდე წარმოადგენდა. 2008 წელს გახდა სენატის უმრავლესობის ლიდერი, თუმცა 2010 წელს პრესკოტთან მორიგ დაპირისპირებაში არჩევნები წააგო.

2011 წელს განაცხადა, რომ გუბერნატორობაზე სურდა კენჭის ყრა. დემოკრატიული პარტიის შიდაპარტიულ არჩევნებში – პრაიმერში დაამარცხა ჯეკელინ ქილი, ხოლო საყოველთაო არჩევნებში რესპუბლიკელი იურისტი ოვაიდე ლამონტანე. ჰასანმა ამომრჩეველთა 55 პროცენტიანი მხარდაჭერით გაიმარჯვა და შტატის მეორე ქალი გუბერნატორი გახდა ჯინ შაჰინის შემდეგ. 2014 წელს აირჩიეს მეორე ვადაზე. ნიუ-ჰემფშირის გუბერნატორობისას იკავებდა დემოკრატ გუბერნატორთა ასოციაციის ვიცე-თავმჯდომარის პოსტს, იყო სუპერდელეგატი დემოკრატიული პარტიის ნაციონალურ ყრილობაზე. შტატს წარმოადგენს ჯინ შაჰინთან, კიდევ ერთ გუბერნატორთან ერთად. ამგვარად, ნიუ ჰემფშირის დელეგაცია აშშ-ის სენატში ვირჯინიასთან ერთად ორი ყოფილი გუბერნატორისგან შედგება. ჰასანი და შაჰინი ერთადერთი ქალები აშშ-ის ისტორიაში, რომლებიც გუბერნატორის და აშშ-ის სენატორის პოსტსაც იკავებდნენ.

ბიოგრაფია
მარგარეტ ჰასანი, დაბადებით ვუდი დაიბადა მასაჩუსეტსის შტატ ქალაქ ბოსტონში, მარგარეტ ვუდისა (დაბადებით ბეიერსის) და რობერტ კოლდუელ ვუდის ოჯახში. რობერტ ვუდი იყო პოლიტიკის მეცნიერი, ლინდონ ჯონსონის ადმინისტრაციაში იკავებდა საბინაო პოლიტიკოსა და ურბანული განვითარების მდივანი. ჰასანს ჰყავს და-ძმა, მათ შორის ფრენკ ვუდი – ტონის პრიზის მქონე მსახიობი.

ჰასანმა პირველად კენჭი იყარა ნიუ-ჰემფშირის შტატის სენატში მოსახვედრად, თუმცა მოქმედ სენატორ რასელ პრესკოტთან განიცადა მარცხი. 2004 წელს იმავე ოპონენტი დაამარცხა – ხმების 52 პროცენტით. 2006 წელს იმარჯვა ნატალი ჰილიზე, ამჯერად ხმების 60 პროცენტით. 2008 წელს დაამარცხა ლეე ქუანდტი ხმების 57 პროცენტით. სენატში ყოფნისას იკავებდა დემოკრატთა პარტიული ორგანიზატორის დამხმარის, სენატის დროებითი პრეზიდენტის და სენატის უმრავლესობის ლიდერის თანამდებობებს. 2010 წლის ნოემბერში, რასელ პრესკოტთან კიდევ ერთ დაპირისპირებაში ამჯერად განიცადა მარცხი. იმ საარჩევნო ციკლში რესპუბლიკელებმა შტატის საკანონმდებლო ორგანოს ორივე პალატაზე აღიდგინეს კონტროლი.

2011 წლის ოქტომბერში განაცხადა, რომ მონაწილეობას მიიღებდა შტატის გუბერნატორის არჩევნებში. გაიმარჯვა დემოკრატიულ პრაიმერში ხმების 53 პროცენტით. დაამარცა რესპუბლიკელთა კანდიდატი საყოველთაო არჩევნებშიც. მეორე ვადით აირჩიეს 2014 წელს.

2015 წლის 5 ოქტომბერს განაცხადა, რომ კენჭს იყრიდა აშშ-ის სენატისთვის 2016 წელს. მისი ოპონენტი იყო მოქმედი რესპუბლიკელი სენატორი კელი ეიოტი. ჰასანმა ელიოტი დაახლოებით 1,000 ხმით დაამარცხა – ანუ ხმათა საერთო რაოდენობის 0,1 პროცენტით.